แอ็งกรี เบิร์ดส เดอะ มูวี่

แอ็งกรี เบิร์ดส เดอะ มูวี่ () เป็นภาพยนตร์คอมพิวเตอร์แอนิเมชัน ออกฉายในปี พ.ศ. 2559 สร้างจากวิดีโอเกม แอ็งกรี เบิร์ดส ที่พัฒนาโดย โรวิโอ เอ็นเตอร์เทนเมนต์ ร่วมอำนวยการผลิตโดย โคลัมเบียพิคเจอร์ส และ โรวิโอ แอนิเมชัน จัดจำหน่ายโดย โซนี่พิคเจอร์สเอ็นเตอร์เทนเมนต์ ภาพยนตร์เรื่องนี้กำกับโดย เคลย์ เคย์ตัส และ เฟอร์กาล เรลลี (ซึ่งเป็นงานกำกับภาพยนตร์ครั้งแรก) เขียนบทภาพยนตร์โดย จอน วิตตี และเขียนเรื่องราวโดย Mikael Hed, Mikko Pöllä และ จอห์น โคเฮน นำแสดงโดย เจสัน ซูเดคิส, จอช แกด, แดนนี แมคไบรด์ , มายา รูดอล์ฟ, เคต แมคคินนอน, ฌอน เพนน์, โทนี เฮล, คีแกน-ไมเคิล คีย์, บิล ฮาเดอร์ และปีเตอร์ ดิงค์เลจ ภาพยนตร์เรื่องนี้เล่าเรื่องราวของเร้ด ผู้ไม่เป็นที่ยอมรับในเกาะนก ในขณะที่เขาสงสัยเกี่ยวกับกลุ่มหมูสีเขียวที่เพิ่งมาเยือนซึ่งนำโดยลีโอนาร์ด ซึ่งกำลังวางแผนแผนการร้าย และพยายามที่จะหยุดพวกหมูด้วยความช่วยเหลือของเพื่อนใหม่ของเขา ชัค และบอมบ์

เนื้อเรื่อง 
ที่เกาะแห่งหนึ่ง เป็นเกาะที่เต็มไปด้วยธรรมชาติที่อุดมสมบูรณ์ เหล่านกอาศัยอยู่บนเกาะแห่งนี้อย่างสงบสุข วันหนึ่ง เร้ด นกตัวหนึ่งซึ่งทำงานเป็นพนักงานขนส่ง ซึ่งต้องนำเค้กไปส่งแก่นกครอบครัวหนึ่งซึ่งจัดงานฉลองการไข่ฟองใหม่ แต่เมื่อมาถึง งานรื่นเริงนั้นกลับจบไปแล้ว เร้ดจึงโดนนกครอบครัวนั้นต่อว่า เร้ดโกรธจึงอาละวาดจนไข่ฟองใหม่นั้นแตก ทำให้ลูกนกเกิดก่อนกำหนด นกครอบครัวนั้นจึงนำเรื่องไปแจ้งความแก่ผู้พิพากษาเพคกินพาห์ ผู้พิพากษาบอกว่าเร้ดนั้นมีปัญหาด้าน "ความโกรธ" แล้วจึงส่งเร้ดไปบำบัดความโกรธที่บ้านของมาทิลดา เร้ดได้พบเพื่อนใหม่ ชัค นกวิ่งเร็ว, บอมบ์ นกระเบิด และเทอเรนซ์ นกยักษ์ ซึ่งทั้งหมดก็มีปัญหาด้านการควบคุมอารมณ์เช่นกัน

วันหนึ่ง เหล่านกมารวมกันที่ชายหาดเพื่อดูเรือลำใหญ่ที่แล่นมา เรือลำนั้นทิ้งสมอจนบ้านของเร้ดพัง แล้วจึงปรากฎหมูเขียวไว้เครา ลีโอนาร์ด พร้อมกับรอสส์ ลูกสมุน ลีโอนาร์ดบอกว่าเขามาเพียงเพื่อผูกมิตรไมตรีกับชาวนก ซึ่งนกส่วนใหญ่ก็ต้อนรับเขาเป็นอย่างดี ยกเว้นเร้ด เร้ดได้พาชัคกับบอมบ์ไปสำรวจเรือของลีโอนาร์ด และพบว่ามีพวกหมูเขียวอีกเพียบ เร้ดจึงบอกกับชาวนกว่าหมูพวกนี้ดูมีพิรุธ แต่เหล่านกก็ไม่สนใจทั้งยังโห่ไล่เร้ด ตั้งแต่วันนั้น เหล่าหมูก็กลายเป็นส่วนหนึ่งของเกาะนกไปแล้ว เร้ดคิดว่าผู้เดียวที่จะรู้ว่าเหล่าหมูมีแผนอะไร คืออินทรีจอมพลัง อดีตวีรบุรุษที่ทุกคนเชื่อว่าตายไปแล้ว เร้ด, ชัค และบอมบ์ได้ปีนเขาขึ้นไปยังถ้ำของอินทรีจอมพลัง เมื่อมาถึง อินทรีจอมพลังก็ออกมาต้อนรับ และพาพวกเขาเข้าสำรวจถ้ำของตน เร้ดได้ใช้กล้องส่องทางไกลของอินทรีจอมพลังดูเบื้องล่าง และพบว่าพวกหมูกำลังขโมยไข่นก เร้ดขอให้อินทรีจอมพลังบินลงไปช่วย แต่เขากลับปฏิเสธ เร้ด,ชัค และบอมบ์จึงได้ลงมาจากภูเขาแล้วไล่ตามหมูพวกนั้นไป เหล่าหมูนำไข่ใส่ตาข่ายห้อยไปบนเรือ แล้วจึงล่องเรือกลับเกาะหมูไป

เหล่านกเสียใจที่ไม่สามารถปกป้องไข่ของพวกตนได้ จึงวางแผนหารือกัน เร้ดเสนอว่าพวกเราควรไปตามไข่กลับคืนมา นกทุกตัวเห็นด้วย แล้วจึงสร้างเรือแล่นไปยังเกาะหมู ที่อาณาจักรหมู ลีโอนาร์ดซึ่งแท้จริงแล้วเป็นราชา ราชาลีโอนาร์ดประกาศให้นำไข่ซ่อนไว้ในปราสาท เมื่อพวกนกมาถึง เร้ดได้แนะนำให้ใช้หนังสติ๊กยิงส่งพวกนกเข้าไปในปราสาทหมู แต่กลับไม่มีใครไปถึงสักตัว เร้ดจึงให้เทอเรนซ์ ซึ่งเป็นนกมีกำลังมากที่สุด ยิงหนังสติ๊กส่งเขาไปยังปราสาท เร้ดจึงสามารถเข้าปราสาทมาได้ ตามด้วยชัคและบอมบ์ ลีโอนาร์ดทราบเรื่องจึงสั่งกองทัพทหารอากาศออกโจมตีเหล่านก เร้ด, ชัค และบอมบ์พบไข่ซึ่งอยู่ในตาข่าย เร้ดเกาะตาข่ายนั้นไป ลีโอนาร์ดสั่งให้โฟร์แมนหมูบังคับไข่ลงหม้อ เร้ดถีบโฟร์แมนหมูแล้วบังคับไข่ขึ้นจากหม้อ ระหว่างนั้น อินทรีจอมพลังบินมาถึงพอดีแล้วโฉบตาข่ายที่มีไข่หนีไปพร้อมชัคกับบอมบ์ แต่ไข่ฟองหนึ่งหลุดออกมา เร้ดจึงตัดสินใจช่วยไข่ฟองนั้นก่อน เร้ดและลีโอนาร์ดแย่งไข่ฟองนั้นกันในห้องเก็บระเบิด เร้ดได้จังหวะพุ่งโจมตีลีโอนาร์ดจนเทียนที่เขาถือหลุดไปจุดชนวนไดนาไมต์ เร้ดและไข่ถูกฝาหม้อครอบไว้ อาณาจักรหมูได้ระเบิดจนพังพินาศ อินทรีจอมพลังแบกไข่รอดมาได้ทั้งหมด นกทุกตัวได้ไข่ของตัวเองคืน เร้ดซึ่งโผล่มาจากซากเมืองหมูได้นำไข่ใบนั้นซึ่งเป็นลูกนกสีฟ้าแฝดสามไปคืนพ่อแม่

หลังจากสงครามครั้งนี้ เร้ดได้กลายเป็นวีรบุรุษแห่งเกาะนก เหล่านกสร้างบ้านหลังใหม่ให้เขาเป็นการตอบแทน เหล่าลูกนกนำโดยลูกนกฟ้าแฝดสามได้ร้องเพลง "เร้ดจอมพลัง" เพื่อแสดงความตอบแทนบุญคุญของเขา ทางฝั่งของเหล่าหมู ลีโอนาร์ดได้บอกกับรอสส์ว่า เขากำลังจะ "วางแผนครั้งใหม่"

ภาพยนตร์ที่ออกฉายในปี พ.ศ. 2559